Bugun oqshomi. Prezidentning Konstitutsiyaviy takliflari, 1 mlrd so'mlik stipendiya, Ukraina uchun tarixiy hafta

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
O'zbekistonda abiturientlarni onlayn ro'yxatga olish boshlandi. Jarayon bir oy davom etadi.
O'zbekistonda 2022/2023 o'quv yili uchun abiturientlarni OTMlarning bakalavriat bosqichiga onlayn ro'yxatga olish boshlandi. Jarayon bir oy — 20 iyulgacha (20 iyul kuni ham) davom etadi. Chet tilidan kasbiy (ijodiy) imtihon o'tkaziladigan yo'nalishlarda esa 10 iyul kuni onlayn ro'yxatga olish yakunlanadi.
Ma'lumot uchun, ro'yxatga olish DTMning rasmiy veb-sayti – my.dtm.uz hamda Yagona interaktiv davlat xizmatlari portali — my.gov.uz orqali onlayn amalga oshiriladi.
Toshkentning 8 ta tumani issiq suvdan vaqtincha uzildi. Bunga yuqori bosimli magistral gaz quvurida yuzaga kelgan nosozlik sabab bo'lgan.
Poytaxtning Mirobod, Yakkasaroy, Yashnobod, Mirzo Ulug'bek, Yunusobod, Shayxontohur, Chilonzor, Sergeli tumanlarida 20 iyun soat 18:00 dan 21 iyun soat 06:00 ga qadar issiq suv ta'minoti vaqtincha to'xtatildi. Ta'minot yuqori bosimli gaz quvurida yuzaga kelgan nosozlik bartaraf etilishi bilanoq tiklanadi (deb va'da bermoqda poytaxt hokimligi).
Ma'lumot uchun, Toshkent shahri va, umuman, respublikaning turli hududlarida 20 iyun kuni kuchli yog'ingarchilik kuzatildi. Buning oqibatida poytaxtning qator ko'chalarida suv toshqini kuzatildi. Ijtimoiy tarmoqlarda ushbu holat tasvirlangan videolar tarqalmoqda. “Bugun.uz” ularni bir joyga jamladi.

Ko'proq video: Toshkentni yana suv bosdi.
Rasman: Ilhom Aliev 21–22 iyun kunlari davlat tashrifi bilan O'zbekistonda bo'ladi.
Shavkat Mirziyoev taklifiga binoan Ozarbayjon prezidenti Ilhom Aliev 21–22 iyun kunlari davlat tashrifi bilan mamlakatda bo'ladi.
Sammit kun tartibidan O'zbekiston–Ozarbayjon strategik sheriklik munosabatlarini yanada mustahkamlash va ko'p qirrali hamkorlikni kengaytirish masalalari o'rin olgan. Ikki mamlakat yetakchilari o'zaro savdo hajmini oshirish, tadbirkorlar va hududlar darajasida kooperatsiya aloqalarini kuchaytirish, iqtisodiyotning turli tarmoqlarida qo'shma investitsiya loyihalarini ilgari surish, transport-tranzit sohasidagi imkoniyatlardan samarali foydalanish, faol madaniy-gumanitar almashinuvlarni davom ettirishga alohida e'tibor qaratadi.
Ma'lumot uchun, Aliev so'nggi bor 2010 yilning 27–28 sentyabr kunlari O'zbekistonga tashrif buyurgan. Tashrif doirasida Toshkentda Haydar Aliev nomidagi madaniyat markazi ochilgan.
Abdulla Aripov Evroosiyo hukumatlararo kengashi majlisida ishtirok etish Belarusga bordi.
O'zbekiston bosh vazirini aeroportda Belarus bosh vaziri Roman Golovchenko kutib olgan. Tashrif bo'yicha boshqa ma'lumot yo'q.
Ammo Belarus bosh vaziri Aripov bilan uchrashuvda mamlakat prezidenti Aleksandr Lukashenko sentyabrda O'zbekistonga tashrif buyurishini ma'lum qildi.
Vazir Roman Golovchenko tashrifdan maqsad ShHT sammitida ishtirok etish ekanini aytgan. Belarus prezidenti Toshkentda Shavkat Mirziyoev bilan ham ikki tomonlama uchrashuv o'tkazishi qayd etilgan.
Lukashenko va O'zbekiston
Aleksandr Lukashenko prezidentlik faoliyati davomida O'zbekiston borasida bir qancha bayonotlar bergan. Jumladan, u Qozog'istonda sodir bo'lgan yanvar voqealaridan, birinchi navbatda, O'zbekiston saboq chiqarishi kerakligini aytgan. O'zbekiston prezidenti Lukashenkoning bu so'zlariga munosabat bildirgan.
“Har qanday tahdidga nisbatan munosib javob qaytarish va zarba berish uchun biz yetarli kuch va salohiyatga egamiz”, — degan Mirziyoev.
Shu bilan birga, Lukashenko O'zbekiston Rossiya va Belarus Ittifoq davlatiga qo'shilishi mumkinligi haqida gapirgan.
“Bilasizmi, Belarus allaqachon ushbu ittifoqda. Qozog'iston uchun yanvardagi noroziliklari yaxshi saboq bo'ladi deb o'ylayman. Agar siz 15 yillik muddat desangiz, Ukraina ittifoqqa qo'shilishiga ishonchim komil. Turkmaniston, O'zbekiston va Tojikiston ham iqtisodiy zaruriyatdan kelib chiqib, o'ylaymanki, qo'shiladi”, — degan u.
O'zbekiston tomoni Belarus prezidentining mazkur bayonotiga ham munosabat bildirgan. Respublika o'z milliy rivojlanish strategiyasiga egaligi aytilib, Lukashenko boshqa davlatlardagi vaziyatga baho va ularning tashqi siyosatiga izoh bermasligi kerakligi aytilgan.
“O'zbekiston mustaqil, suveren davlat sifatida o'z kelajagini aniq tasavvur qiladi va faqat xalq hamda davlat manfaatlaridan kelib chiqib, o'zining milliy rivojlanish strategiyasi yo'lidan borishda davom etadi”, deyilgan munosabatda.
Infografika: eng katta miqdori — 2 million dollar, eng kami 50 dollar — Antikorruptsiya agentligi pora bilan bog'liq raqamlarni ochiqladi.
AOKAda 20 iyun kuni Korruptsiyaga qarshi kurashish agentligi matbuot kotibi Durdona Ochilova ishtirokida brifing bo'lib o'tdi. Unda agentlik tomonidan o'tkazilgan pora olish bilan bog'liq jinoyatlar tahlili xususida so'z yuritildi. Agentlik barcha ma'lumotlarni infografikaga joylagan.
Surxondaryo hokimi talaba qizga 1 milliard so'mlik stipendiya sertifikatini topshirdi. Ammo uning barchasi qizning o'ziga emas.
Surxondaryo viloyati hokimi To'ra Bobolov 18 iyun kuni yoshlar festivali doirasida talaba qizga 1 milliard so'mlik sertifikat topshirgani aks etgan surat ijtimoiy tarmoqlarda tarqaldi. “Bugun.uz” holat yuzasidan ma'lumot olish uchun viloyat hokimligi matbuot kotibi Murodbek Davlatov bilan bog'landi.
Matbuot kotibining ma'lum qilishicha, shbu sertifikat summasi jami 300 nafar talabaga taqdim etiladi. Suratdagi qiz Aziza Qosimova esa iqtidorli talabalar vakili sifatidagina hokimdan 1 millard so'mlik sertifikatni qabul qilib olgan.
2022/2023 o'quv yilida 8 oyga mo'ljallangan 2 bosqichli tanlov asosida 300 nafar talaba ajratib olinadi. Bunda 4 oydan, ya'ni sentyabr–dekabr oylari uchun 150 nafar talaba, mart–iyun oylari uchun 150 nafar talabaga stipendiya berilishi rejalashtirilgan.
Shavkat Mirziyoev Konstitutsiyaga qanday o'zgarishlar kiritishni taklif qildi? — ro'yxat.
Shavkat Mirziyoev 20 iyun kuni Konstitutsiyaga o'zgartirish kiritish va tashkiliy chora-tadbirlarni amalga oshirish yuzasidan Konstitutsiyaviy komissiya a'zolari bilan uchrashdi. Prezident yig'ilish davomida bosh qomusga o'zgartirishlar kiritish bo'yicha qator takliflar berdi. “Bugun.uz” davlat rahbarining takliflarini bir joyga jamladi. Ushbu maqolada Konstitutsiya nega o'zgartirilayotgani, Prezident bergan takliflar, uchrashuvdan muhim iqtiboslar keltirilgan.
Maxsus fotoreportaj: “Bugun.uz” muxbiri Tog'li Qorabog'ga bordi.
Ozarbayjonda bo'lib o'tgan “Global dunyo tartibidagi tahdidlar” mavzusidagi Ix global Boku forumi ishtirokchilari 19 iyun kuni Tog'li Qorabog' iqtisodiy rayoni — Fuzuliy va Shusha shaharlarida bo'ldi. Ular bilan birga ushbu hududga borgan “Bugun.uz” fotomuxbiri Shohruh Haydarov maxsus fotoreportaj tayyorladi — barcha suratlar.
xo'sh, olamda nima gap?
Evropa Ittifoqi Ukrainaga nomzodlik maqomini berish borasidagi murojaatga javob beradi. Zelenskiy bu mamlakat uchun tarixiy hafta boshlanishini ma'lum qildi. 
Prezidentning so'zlariga ko'ra, mazkur tarixiy haftada Ukrainaga nomzodlik maqomini berish borasidagi murojaatga Evropa Ittifoqi javob beradi.
“Hammaga ayonki, 1991 yildan beri Ukraina uchun bunday taqdirni hal qiluvchi qarorlar kam bo'lgan. Ishonchim komilki, faqat ijobiy qaror butun Evropa manfaatlariga mos keladi”, — deydi Ukraina rahbari.
Zelenskiy bu hafta Ukrainaning Evropa istiqbolini himoya qilish uchun barcha imkoniyatlardan foydalanayotganini, xususan, yevropaliklarga yangi murojaatlar rejalashtirilganini aytgan.
Telegram rasman pulli obunani ishga tushirdi. Hozircha faqat iOS’da.
Telegram jamoasi messenjer foydalanuvchilari uchun pulli Premium obunasini e'lon qildi. Pulli versiya 4 gigabaytgacha fayl yuklash, ovozli xabarlarni matnga tarjima qilish, reklamasiz postlar, eksklyuziv stikerlar, reaktsiyalar, kengaytirilgan dialog boshqaruvi, fayllarni yuklashda ustuvorlik, obunachilar uchun belgilar berishni o'z ichiga oladi.
Obuna bo'lish uchun maxsus @PremiumBot ishga tushirilgan. Hozirda Premium obunani faqatgina iOS operatsion tizimida ishlaydigan smartfonlarda xarid qilish mumkin. Ushbu tizim foydalanuvchilari App Store orqali obuna bo'lsa, uning narxi 4,99 dollarni tashkil qiladi. Asosiy obuna narxi aslida 3,99 dollar etib belgilangan.
Kompaniya obunani pulli qilishga qaror qilgan, chunki obuna funktsiyalarining aksariyati serverlarni sotib olish kabi qo'shimcha xarajatlarni talab qiladi. Bundan tashqari, Telegram Premium sotuvidan tushgan mablag' messenjerning asosiy versiyasi barcha foydalanuvchilar uchun bepul bo'lib qolishiga imkon beradi.
2022 yilda Telegram dunyodagi eng ko'p yuklab olingan ilovalar beshligiga kirgan va messenjerning faol foydalanuvchilari soni oyiga 700 million kishidan oshgan.
Bugun bilan yashang. “Bugun”da qoling.